als_Latn dik_Latn sag_Latn
Trajneri Hasan Lika në prononcimin e tij të fundit për mediat pohoi: “E kemi thënë se çdo skuadër ka nevojë për përforcime, por lëvizjet që bëhen në janar quhen lëvizje të vogla, pasi kaq janë mundësitë. Nuk kemi emra konkretë për sa u përket lëvizjeve. Por edhe sikur të kishim, nuk do t’i thosha”. Gjithsesi, Partizani ka kohë që e ka nisur punën për përforcimet që mund të vijnë në janar. Të kuqtë kërkojnë që të mos i bëjnë publike lëvizjet e tyre, pasi ende nuk është hapur procesi dhe nuk duan që të kenë interferime. Në merkaton e verës drejtuesit synonin që të afronin në ekip disa “ish”-ë, por kjo nuk u bë e mundur për vetë impenjimet që patën ata me ekipet e tyre në arenën europiane. Mësohet se kjo axhendë e Partizanit mbetet edhe për merkaton e janarit dhe se kanë nisur lëvizjet për t’i realizuar synimet. Ndonëse punohet në konspiracion, sërish në qarkullim kanë dalë emrat e parë që synojnë të kuqtë për merkaton e janarit. Për momentin, mësohet se Partizani kërkon që të afrojë nga Kukësi dy prej “ish”-ëve që ndodhen atje. Bëhet fjalë për mbrojtësin Rraman Hallaçi dhe mesfushorin Igli Allmuça, dy futbollistë që u synuan edhe në verë, ndërsa mësohet se interesimi ndaj tyre mbetet në fuqi edhe për janarin. Nga burime të ndryshme bëhet me dije se kanë nisur kontaktet mes palëve, por është ende herët për të folur për marrëveshje konkrete, edhe për faktin se të dy “ish”-ët janë nën kontratë me Kukësin.
Piketat – Prej ditësh është bërë e ditur se “cicërimat” e merkatos së Partizanit janë të lidhura me disa skuadra, ku piketat e tyre janë te Kukësi, Teuta dhe Flamurtari. Edhe në verë të kuqtë ishin të përqendruar te këto tregje, por nuk ia arritën qëllimit. Dihet se te Kukësi në verë, përveç dyshes Hallaçi-Allmuça, bisedime dhe zëra ka pasur edhe për mesfushorin Gerhard Progni dhe sulmuesin Llazar Popoviç. Te Flamurtari qe folur për afrimin e Micit dhe sulmuesit Pepa. Ndërsa te Teuta, emrat që u përfolën në verë ishin mbrojtësi Osmani dhe sulmuesi veteran Daniel Xhafa. Mësohet se edhe për janarin Partizani i ka sërish sytë te tregjet e mësipërme, por nuk është bërë e ditur shënjestra. Pra, do të synojnë sërish atë të verës, apo ka edhe alternativa të reja. Një gjë është e sigurt: të kuqtë i kanë nisur bisedimet me disa alternativa, pasi duan të jenë të parët dhe në kohë.
Hoxha“Kupa primare për ne, nevojiten 2-3 përforcime”
Kapiteni i Partizanit, Alban Hoxha, në analizën që i bënë fazës së parë shprehet se të kuqtë në përfundim të 11 javëve janë brenda objektivave. Sipas portierit Hoxha, skuadra mund të merrte edhe diçka më shumë në këtë pjesë dhe ndeshja me Teutën mbetet më e mira për kryeqytetasit. Kapiteni pohon se Kupa e Shqipërisë është primare për Partizanin dhe nëse kalohet Vllaznia, ata do t’i shkojnë deri në fund kësaj veprimtarie. Në prononcimin e tij, gardiani Hoxha thotë se skuadra duhet të marrë më të mirën në ndeshjet e mbetura, në mënyrë që festat e fundvitit t’i gjejnë me moral të lartë.
Alban, si e shikoni fazën e parë të Partizanit?
Në përgjithësi, ecuria e Partizanit në fazën e parë ka qenë pozitive. Përpos luhatjeve që kemi pasur në javët e fundit, Partizani është brenda objektiva në përfundim të kësaj faze. Mundësitë kanë qenë për të marrë disa pikë më shumë, por ky është futbolli: diku merr më shumë pa e merituar dhe diku ndëshkohesh për mungesë fati. Gjithsesi, jemi në rrugë të mbarë.
Në ndeshjen e fundit me Teutën ju munguat për shkak të një dëmtimi. Pati shumë dilema dhe frikë rreth zëvendësuesit. Si ju duk paraqitja e Sulejman Hoxhës në këtë ndeshje?
Ndonëse nuk pati shumë punë, kolegu im te Partizani bëri një paraqitje të mirë. Kryesore ishte se ruajti qetësinë dhe reagoi mirë në rastet e pakta që patën durrsakët. Ndeshja me Teutën ka qenë më e mira për Partizanin, pasi të gjitha hallkat funksionuan në mënyrën më të mirë të mundshme. Pa dyshim kur mbrojtja, mesfusha dhe sulmi janë në ditë të mirë, portieri e ka më të thjeshtë ndeshjen. Ndaj Teutës u pa Partizani më i mirë dhe rezultativ i fazës së parë.
Këtë takim që e quani si më të mirin në këto 11 javë ju e patë në rolin e spektatorit. Sipas jush, çfarë i mungon këtij Partizani, në mënyrë që t’i rikuperojë këto mangësi në merkaton e dimrit?
Nuk më takon mua të flas për këtë gjë, pasi në ekip kemi miq dhe shokë. Më takoi të jem spektator në ndeshjen më të bukur që ka zhvilluar Partizani në fazën e parë. Gjithsesi, një mendim po e jap. Them se skuadra ka nevojë për 2-3 përforcime, sepse kështu do ishim më solidë në pjesën e mbetur. Mendoj se na nevojitet një sulmues “race”, si dhe një mesfushor organizator. Unë thjesht një mendim po jap, pasi dihet që janë drejtuesit ata të cilët vendosin në fund. Por ka kohë për të shkuar deri te kjo pikë, sepse më parë duhet të mbyllim me sukses ndeshjet e mbetura.
Është thënë se Partizani ka si objektiv përfaqësimin në Europë. Kupa e Shqipërisë a është prioritet i klubit?
Kupa e Shqipërisë mbetet primare, sepse duke i shkuar deri në fund kësaj veprimtarie arrijmë të realizojmë edhe synimin e parë. Nëse kalojmë me sukses përballjet në kupë me Vllazninë, kam bindjen se Partizani do t’i shkojë deri në fund veprimtarisë.
Përpos dyshes Skënderbeu- Teuta, kë shikoni si rival në objektivat që ka Partizani?
Mendoj se skuadrat janë aty-aty, pa diferenca të mëdha, gjë të cilën e tregoi edhe faza e parë. Personalisht mendoj se dallim bën vetëm Skënderbeu, pasi ka treguar se është një ekip më i kompletuar dhe që ka zhvilluar lojëra të mira. Ndërsa skuadrat e tjera sillen thuajse në të njëjtën vorbull. Gjithsesi, Partizani mendon vetëm për punën e tij, kështu që do të kërkojmë t’i mbyllim me sukses këto ndeshje të mbetura të fundvitit. Kalendari është disi i ngjeshur, por ne duhet të bëjmë më të mirën dhe Viti i Ri të na gjejë në situatë të favorshme. Kjo periudhë ka shumë rëndësi, pasi duke qenë rezultativ jemi më të qetë në periudhën njëmujore të përgatitjeve dimërore.
Reduktohet në minimum numri i mungesave
Para një jave infermieria e kuqe ishte e mbipopulluar, pasi disa nga lojtarët mbetën të pamundur për ndeshjen me Teutën. Por kjo javë stërvitore ka treguar një panoramikë ndryshe, ku çdo ditë që kalon e bën edhe më të plotë grupin e lojtarëve në dispozicion të trajnerit Hasan Lika. Përpos dy futbollistëve që janë të grumbulluar me ekipin Shpresa, Ervis Prençi dhe Amir Rrahmani, dje stafi teknik nuk ka pasur nën urdhra vetëm mbrojtësin Gëzim Krasniqi, i cili është i lënduar prej kohësh dhe po ndjek një fazë rikuperimi. Në dallim nga një ditë më parë, dje tekniku Lika ka pasur në dispozicion edhe mesfushorin Mentor Mazrekaj.
Të përqendruar tek ushtrimet me top
Partizani nën drejtimin e stafit teknik po i vijon me intensitet përgatitjet për ndeshjen e radhës, që do të luhet pas një jave. Ashtu si të enjten, edhe dje të kuqtë janë përgatitur në kompleksin “Olimpik” ku përgatitjet janë fokusuar te qarkullimi i topit dhe skemat e ndryshme që do të përdoren në aktivitet. Kërkesë kryesore e trajnerit Lika në stërvitje mbetet qarkullimi i shpejtë i topit nga futbollistët, lëvizje e cila duhet ndërlidhur me një pasim të saktë. Pra, Lika kërkon që ekipi të ketë një logjikë loje dhe aksionet të mos ngrihen në mënyrë spontane. Sot Partizani do t’i zhvendosë përgatitjet tek ish-Shkolla e Bashkuar.
Lika për kalendarin dhe kupën
Kupa e Shqipërisë mbetet primare për Partizanin, por shorti në raundin e dytë është i vështirë pasi ndeshen me Vllazninë, më 4 dhe 18 dhjetor. Dëshira ishte që ky tur të zhvillohej pas merkatos së janarit, megjithatë për trajnerin Lika nuk përbën problem. “Nuk shikoj ndonjë dallim të madh mes ndeshjeve të kupës dhe kampionatit. Kalendari do të jetë pak i ngjeshur, por është njësoj për të gjithë. Prandaj Partizani duhet të japë maksimumin në këto 7 ndeshje që kanë mbetur deri në fund të vitit”, – tha të enjten për mediat trajneri Hasan Lika. Partizani nuk e ka favorizues shortin në kupë, pasi ata llogariten si skuadër që vjen nga Kategoria e Parë. Gjithsesi kjo nuk përbën problem për “demat”, madje trajneri Lika në formë batute pohoi se as që e mban mend se ka qenë në Kategorinë e Parë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn